Diari Oficial de la Generalitat Valenciana


Sumari del DOGV 9977, del 07-11-2024 (2024/11093)

RESOLUCIÓ de 5 de novembre de 2024, del Vicerectorat d’Investigació, per la qual es fan públiques la convocatòria i les bases d’ajudes predoctorals per a la formació de personal investigador en el marc del Pla de promoció de la investigació i transferència de coneixement 2024, acció 3.1, aprovat per un acord del Consell de Govern en la reunió número 1/2024, de 25 de gener.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9977

Data del DOGV
:   07-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11108

CVE
:   VKYO-R-8217-90777

Data del document
:   05-11-2024

Organisme emissor
:   Universitat Jaume I de Castelló

Tipus de document
:   Anunci

Descriptors 

:   * Universitat Jaume I de Castelló
    * assignació per estudis
    * investigació universitària

Aquesta convocatòria s’emmarca en el Pla de promoció de la investigació i transferència de coneixement 2024 (d’ara endavant, PPITC24), aprovat per un acord del Consell de Govern en la reunió de 25 de gener de 2024, a través del Programa de suport a la formació i incorporació de personal investigador.

El preàmbul de la Llei orgànica 2/2023, de 22 de març, del sistema universitari (LOSU), emfatitza el reconeixement dels recursos humans del sistema universitari com el nucli de les seues fortaleses; també, la necessitat de definir una carrera acadèmica estable i predictible; carrera que ha de seguir les etapes de formació, consolidació i incorporació.

Per aquest motiu, el [Pla d’acció de govern de la Universitat Jaume I 2023-2026](https://ujiapps.uji.es/ade/rest/storage/GJYTR6XW74ATK8GNFE0WZS0RORHXSWKF), aprovat pel Consell de Govern en la sessió 11/2022, de 14 de desembre, i pel Ple del Consell Social en la reunió número 114, de 20 de desembre de 2022, recull entre els objectius estratègics enfortir els recursos humans dedicats a la investigació i la seua formació (objectiu estratègic 17).

Sens dubte, la formació de nou personal investigador és clau per al desenvolupament de les capacitats generals en matèria d’RD de la Universitat i, és un pilar sobre el qual se sustenta la generació de noves idees i coneixements, l’aplicació i translació d’aquests i el desenvolupament de noves tecnologies i innovacions.

En aquest context, aquest programa d’ajudes concreta una línia d’actuació adreçada a incentivar la incorporació a la carrera investigadora de les persones que han completat la formació en estudis de grau i màster amb un expedient acadèmic excel·lent, contribuint, addicionalment, a promoure la qualitat dels programes de doctorat de la Universitat Jaume I.

En la modalitat A, de formació en el marc d’un grup d’investigació en la Universitat Jaume I, es pretén contribuir a enfortir l’activitat dels grups amb activitat i qualitat demostrada, tot vetlant per una distribució equilibrada entre els diferents àmbits del coneixement.

En la modalitat B, de captació i retenció de talent, el programa tracta d’impulsar la realització de tesis doctorals en àrees de coneixement prioritàries per a la Universitat Jaume I atenent criteris de necessitats docents, així com de relleu generacional, configurant-se com l’instrument que substitueix els contractes laborals de professorat ajudant de l’extinta Llei orgànica d’universitats.

Les ajudes s’articulen mitjançant la formalització d’un contracte laboral per un període màxim de quatre anys en la modalitat predoctoral per a la realització d’una tesi doctoral en els programes de doctorat de la Universitat Jaume I. En aquest període, els doctorands i doctorandes tenen l’oportunitat d’adquirir les competències i habilitats pròpies de l’activitat científica d’alt nivell en l’Escola de Doctorat.

Els contractes permeten la dedicació exclusiva de les persones beneficiàries a les activitats formatives en investigació i es formalitzen en el marc del que es disposa en l’article 21 de la Llei 14/2011, d’1 de juny, de la ciència, la tecnologia i la innovació, modificat per la Llei 17/2022 de 5 de setembre (d’ara endavant, Llei de la ciència), i en les regulacions de l’Estatut del personal investigador predoctoral en formació, Reial decret 103/2019, d’1 de març de 2019.

Tot això en el marc normatiu de la LOSU que, en l’article 13.b), indica que els programes propis per a la investigació, creació, intercanvi i transferència de coneixement de les universitats podran «Impulsar convocatòries de programes d'investigació que conduïsquen a la contractació de personal investigador per a l'obtenció del títol de doctorat i que permeten la posterior incorporació de joves investigadores i investigadors a la carrera acadèmica».

Addicionalment, aquesta convocatòria s’ha redactat atenent els objectius del [III Pla d’Igualtat de la Universitat Jaume I 2021-2025](https://ujiapps.uji.es/ade/rest/storage/XUJOSG0LIJOUS1F5XE5BIZFHFSWSMGBE)  i preveu l’adhesió de les persones beneficiàries al [Codi de bones pràctiques en investigació i doctorat de la Universitat Jaume I](https://ujiapps.uji.es/ade/rest/storage/YURVZDGTBNES6CHHNKPQGV9ISCYQERXP?url=/investigacio/base/etica/cbpid/CBPID_val_web.pdf), aprovat en la sessió número 08/2022, de 28 de setembre, del Consell de Govern.

Així mateix, com en altres convocatòries del PPITC24, els processos d’avaluació i els currículums de les persones sol·licitants han sigut adaptats per a progressar en l’adequació als principis DORA, amb consonància a l’adhesió de la Universitat Jaume I a l’acord CoARA.

També, s’aplica, sempre que siga possible, la Recomanació de la Comissió Europea (2005/251/CE) d’11/03/2005 (DOUE L75 de 22/03/2005), relativa a la Carta Europea del Personal Investigador i Codi de conducta per a la contractació de persones investigadores; se n’ha de fer publicitat i difusió a través del [portal EURAXESS](https://euraxess.ec.europa.eu/).

Per tots aquests motius, aquest vicerectorat

RESOL

*Primer*

Convocar en règim de publicitat, objectivitat i concurrència competitiva disset ajudes predoctorals, catorze en la modalitat A i tres en la modalitat B, per al desenvolupament d’un projecte d’investigació que conduïsca a la realització d’una tesi doctoral i a l’obtenció del grau de doctorat en l’Escola de Doctorat de la Universitat Jaume I.

La previsió d’import total màxim d’aquesta convocatòria ascendeix a 1.827.815,25 €, amb càrrec al centre de despesa: Vicerectorat d’Investigació (VI); subcentre: VI; programa: 541-A; projecte: 19I001.03 i, línia pressupostària: 00177, o equivalents d’exercicis posteriors. La distribució per anualitats i aplicacions pressupostàries és la següent:

|  |  |  |  |  |  |
| --- | --- | --- | --- | --- | --- |
| *Aplicacions pressupostàries* | *2025* | *2026* | *2027* | *2028* | *2029* |
| Retribucions | 232.073,25 € | 337.896,91 € | 367.984,53 € | 458.694,75 € | 134.954,05 € |
| Triennis |  |  |  | 8.673,44 € | 3.396,68 € |
| Seguretat Social | 69.978,37 € | 98.077,80 € | 100.785,68 € | 131.405,30 € | 39.464,81 € |
| Indemnització |  |  |  | 39.496,00 € | 27.670,16 € |
| Matrícula doctorat | 5.100,00 € | 5.100,00 € | 5.100,00 € | 5.100,00 € | 2.100,00 € |
| Total | 307.151,62 € | 441.074,71 € | 473.870,21 € | 643.369,49 € | 207.585,70 € |

  

La distribució per anualitats i per aplicacions pressupostàries té caràcter estimatiu, realitzant-se les actualitzacions i adequacions necessàries d’acord amb el que s’indica en les bases d’aquesta convocatòria.

La vigència de les ajudes contemplades en aquesta convocatòria queda condicionada a l’existència de crèdit suficient consignat en cadascun dels pressupostos anuals de l’UJI.

*Segon*

Aprovar les bases que regulen aquesta convocatòria i que consten en l’annex 1.

*Tercer*

Publicar la convocatòria i les bases al tauler d’anuncis oficials de la Universitat Jaume I (TAO-UJI), en convocatòries PI, amb codi 21973, al *Diari Oficial de la Generalitat Valenciana*  i al portal Euraxess.

Contra aquesta resolució, que posa fi a la via administrativa, i de conformitat amb el que es disposa en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, es pot interposar amb caràcter potestatiu, recurs de reposició davant el Rectorat de la Universitat Jaume I en el termini d’un mes comptador des de l’endemà que es publique, o directament interposar recurs contenciós administratiu davant del jutjat contenciós administratiu de Castelló de la Plana, dins del termini de dos mesos comptadors des de l’endemà de la recepció de la notificació.

Tot això sense perjudici de qualsevol altre recurs o acció que es considere convenient.

  

Castelló de la Plana, 5 de novembre de 2024

(p. d. DOGV 9349, 27.05.2022)

Jesús Lancis Sáez

Vicerector d'Investigació

Esta disposició conté annexos. Consulteu-ne la versió en PDF.